Solidariteit loods nuwe veldtog teen rassediskriminasieArgieffoto Die vakbond Solidariteit gaan ŉ massa-klag teen die rasvergrype van die Suid-Afrikaanse regering by die Verenigde Nasies (VN) se komitee vir die uitskakeling van rassediskriminasie (CERD) lê. Met dié doel voor oë het die vakbond Donderdag ŉ veldtog geloods om soveel moontlik Suid-Afrikaners te kry om ŉ protesbrief te onderteken, wat aan die klag geheg sal word. Solidariteit hoop om meer as 100 000 handtekeninge in te vorder. “Die land het ŉ nuwe raslaagtepunt bereik toe die staat besluit het dat wit mense nie hulp tydens die Covid-19-krisis mag kry nie – pandemiehulp wat slegs op grond van ras toegeken word. As ons nie eers in ŉ krisis op die staat kan staatmaak nie bloot omdat ons wit is, wanneer sal ons dan kan?” vra dr. Dirk Herman, bestuurshoof van Solidariteit. Solidariteit het op 25 Maart ’n klag by die Menseregtekommissie (MRK) ingedien toe dit aan die lig gekom het dat die departement van toerisme daarop aandring om die vereistes vir swart ekonomiese bemagtiging (SEB) te gebruik met die toewysing van hulpfondse. Hulppakkette word tans aan toerismeondernemings gebied wat weens die Covid-19-krisis sukkel om kop bo water te hou. Dr. Dirk Hermann, bestuurshoof van Solidariteit. Hermann wys daarop dat Suid-Afrika die mees rasgereguleerde land ter wêreld is. “Vir alles is daar ŉ rassewet. Daar is ras as jy wil studeer, ras as jy finansiële studiehulp nodig het, ras as jy wil rugby, krieket of netbal speel, ras as jy wil sake doen, ras as jy werk en ras as jy aansoek doen vir bevordering. “Obsessiewe rassetransformasie sit ons ligte af, maak SAL bankrot, maak mense dood in staatshospitale en dompel munisipaliteite in die skuld. Rasbeskuldigings is aan die orde van die dag. Rasseherries bars los om onskuldige mense se koppe,” sê Hermann. Om ŉ klag by die VN te lê, moet al die plaaslike roetes in die land, wat politieke gesprekke en die nodige regsroetes insluit, eers gevolg word. “Solidariteit het al ver op die regspad gevorder. Ons moet egter ook politieke gesprek eis. Om suksesvol daarmee te wees, moet ons kan wys dat massas mense gesprek met die regering eis,” sê Hermann. Daarom het die vakbond ŉ protesbrief opgestel wat nou deur soveel moontlik Suid-Afrikaanse burgers onderteken moet word. Solidariteit eis in dié protesbrief ŉ gesprek met Ramaphosa, steun hofsake teen rasvergrype en maak ook sy voorneme bekend om ŉ klag by die VN in te dien. “Ek is die eerste ondertekenaar van ŉ protesbrief teen rasvergrype, nie net as bestuurshoof van Solidariteit nie, maar as ŉ pa van vier dogters en as burger van hierdie land. “Ek wil jou vra om dit saam met my en duisende ander te doen. Versprei hierdie skrywe so wyd as moontlik.” Kliek hier om die protesbrief te onderteken.